Dag Rørbakk er ikke overrasket over at Helsetilsynet i Troms har kommet frem til at pasienter har fått forskjellig behandling for samme problemer.

Han er en av 450 pasienter som ikke ble innkalt til utredning til rett tid ved avdelingen for urologi og endokrin kirurgi.

– Dette styrker min følelse av at dette er kriminelt og at det bør føre til reaksjoner for de som er ansvarlige, sier Rørbakk.

Ventet et år

Dag Rørbakk måtte vente et år på uprioritert venteliste før han ble utredet for en forstørrelse i prostata.

Da han til slutt ble undersøkt fikk han beskjed om at han hadde utviklet ondartet prostatakreft.

Han har anmeldt sentrale personer ved sykehuset. Saken ble henlagt etter kort tid. Rørbakk har nå tatt saken videre til statsadvokaten. Han mener tilsynsrapporten bekrefter hans versjon av saken.

SE VIDEO:

I en midlertidig tilsynsrapport konkluderer Helsetilsynet i Troms med at Universitetssykehuset Nord-Norge HF ikke har et system som sikrer forsvarlig håndtering av henvisninger med urologiske problemstillinger.

Kan bli verre

Fylkeslegen i Troms, Caroline Olsborg, uttalte seg til TV 2 Nyhetene da tilsynsundersøkelsen ble avsluttet.

– Sykdommen kan få tid til å utvikle seg og det kan bli et mer komplisert forløp enn om man hadde oppdaget sykdommen tidligere, sa Olsborg.

– Betyr det at det har utgjort en fare for noen av pasientene ved sykehuset?

– Vanskelig å si, men det er nok enkelttilfeller hvor man ikke kan utelukke det, svarte Olsborg.

– Har ryddet opp

Administrerende direktør ved Universitetssykehuset Nord-Norge, Tor Ingebrigtsen, skriver i en uttalelse at de har ryddet opp i problemene ved urologisk avdeling.

– Det aller meste av det som påpekes er problemer som nå ligger bak oss. UNN har gjort nødvendige endringer og kan dokumentere dette overfor tilsynsmyndighetene, skriver Ingebrigtsen.

Dag Rørbakk sier seg ikke fornøyd med en forklaring fra sykehusledelsen.

– Skaden er allerede skjedd. Jeg synes ikke det er nok at man sier at man rydder opp. Når man utviser grov uaktsomhet må man ta konsekvensene av de feil man har gjort, sier han.

Helsetilsynet i Troms gir Universitetssykehuset Nord-Norge kritikk for disse punktene:

Avdelingen har ikke et system for å sikre ens praksis i rettighetsvurdering pasienthenvisninger

Pasienthenvisninger med samme type problemstillinger blir ulikt rettighetsprioritert

Pasient og/eller henvisende instans får ikke alltid tilbakemelding vedrørende rettighetsstatus

Ved overskridelse av tentativ behandlingsdato for pasienter som ikke er gitt rett til prioritert helsehjelp, er det ikke dokumentert en individuell vurdering av om videre utsettelse av behandling blir faglig forsvarlig

Enkelte henvisninger avvises på grunn av manglende opplysninger

Avvik meldes i liten grad

Avvikssystemet benyttes ikke systematisk slik at ledelsen får oversikt over områder med fare for svikt eller mangel på oppfyllelse av myndighetskrav